paragraph_text: Feminnem je hrvatski ženski pop-dance sastav kojeg čine Pamela Ramljak, Neda Parmać i Nika Antolos. Djevojke su poznate po tome što tekstove svojih pjesama pišu same kao i po svojoj svjetski urbanoj, ali pop-dance glazbi. Ime je grupe inspirirano američkim reperom Eminemom. Tijekom godina su izdale tri albuma te su dva puta nastupile na Pjesmi Eurovizije i to 2005. predstavljavši Bosnu i Hercegovinu, a 2010. Hrvatsku. Iako najavivši raspad nakon osam godina, odnosno početkom 2012. godine, nakon desetogodišnje diskografske pauze i rad na solo karijerama, 2022. izdaju singl "Zajedno" čiji tekst potpisuju sve zajedno, a pjesmu će premijerno izvesti na 14. CMC Festivalu u Vodicama. Njihove najpoznatije pjesme su "Volim te, mrzim te", "Chanel 5", "Oye, oye, oye", "Sve što ostaje", "Lako je sve", "Baš mi je dobro", "Sve što ti nisam znala dati" i druge.